Author: none
Last saved by: user
Company: MZV SR

Predkladacia správa

	Populačný fond OSN (ďalej len UNFPA) je jedným z rozvojových fondov systému OSN, ktoré sú zamerané na poskytovanie pomoci najmä rozvojovým krajinám. Pôsobí od roku 1969 a aktívne pôsobí v 3 prioritných oblastiach: populácia a rozvoj, reprodukčné zdravie a práva, rovnosť pohlaví. Tieto priority sú nasmerované na realizáciu cieľov Akčného programu Medzinárodnej konferencie o populácii a rozvoji (Káhira, 1994) a Miléniových rozvojových cieľov.
	V roku 2007 prijala Výkonná rada Rozvojového programu OSN / Populačného fondu OSN (ďalej len Výkonná rada UNDP/UNFPA) rozhodnutie o novej organizačnej štruktúre UNFPA, ktorej hlavným cieľom je posilnenie prítomnosti organizácie v regiónoch. Následne UNFPA začal s procesom regionalizácie, t.j. presúvania teritoriálnych útvarov z newyorskej centrály do regiónov a ich zlučovania s už existujúcimi regionálnymi štruktúrami. Bolo rozhodnuté o zriadení piatich regionálnych úradov, z čoho v štyroch prípadoch sú známe už aj ich sídla. Región východnej Európy a strednej Ázie je jediný, v súvislosti s ktorým Výkonná rada UNDP/UNFPA zatiaľ neprijala formálne rozhodnutie o umiestnení jeho sídla. Prijatie takéhoto rozhodnutia je plánované na zasadnutí Výkonnej rady UNDP/UNFPA v januári 2009.
Bratislava je prezentovaná ako vážny kandidát na sídlo Regionálneho úradu UNFPA pre východnú Európu a strednú Áziu. Pre jej výber je kľúčovým rozhodnutie o zotrvaní Regionálneho centra UNDP (Rozvojový program OSN) pre Európu a SNŠ v Bratislave. UNDP totiž poskytuje administratívno-logistickú podporu projektovým aktivitám UNFPA. Týmto spôsobom sa v rámci OSN presadzuje zásada jednej lokality (co-location) sesterských agentúr. Dobré skúseností sú aj z pôsobenia útvarov OSN v Bratislave (od roku 2001 tu pôsobí UNFPA Country Technical Services Team) a jej objektívne (zemepisné) výhody. 
Umiestnenie sídla medzinárodnej organizácie na území štátu je v prvom rade prestížnou záležitosťou, ktorá pozitívne zobrazuje štát v kontexte medzinárodnej spolupráce. Má aj pozitívny dopad na miestnu ekonomiku z pohľadu finančného obratu pri obstarávaní dodávok tovarov a služieb od miestnych firiem. Obvykle pozitívne vplýva aj na otázku zamestnanosti v štáte pôsobnosti, keďže takáto inštitúcia zvyčajne zamestnáva okrem medzinárodného personálu aj miestnych občanov. Kancelárske priestory, ktoré budú UNFPA ponúknuté v objekte Správy účelových zariadení (SÚZA) MZV SR na Drotárskej ulici č. 46, sú v prenájme MZV SR. Prípadné stavebné úpravy (modernizovanie, resp. zabezpečenie potrebných bezpečnostných štandardov OSN) budú upresnené po pracovných návštevách kompetentných predstaviteľov UNFPA. V dňoch 8.-11. júla 2008 vykonal expert OSN z New Yorku obhliadku priestorov SÚZA z bezpečnostných hľadísk. Rokoval tiež so zástupcami MZV SR a predstaviteľom Úradu na ochranu ústavných činiteľov. Závery z tejto misie možno očakávať do konca júla t.r. Ak ponúkané priestory budú zodpovedať bezpečnostným kritériám, po tejto misii prídu do Bratislavy experti UNFPA na prípravu podmienok pre kancelárske priestory. V tejto súvislosti môže nastať situácia, že určité náklady súvisiace so štandardným užívaním a adaptáciou priestorov nebudú môcť byť pokryté len z rozpočtu MZV SR. V súlade s medzinárodnou praxou poskytuje štát sídla medzinárodnej organizácie tohto typu bezplatne priestory na jej činnosť. 
MZV SR predkladá predmetnú informáciu na vedomie vláde Slovenskej republiky. V súvislosti s prijatím formálneho rozhodnutia Výkonnej rady UNDP/UNFPA v januári 2009 pripraví MZV SR pre vládu SR materiál s návrhom na uzavretie dohody  medzi UNFPA a vládou Slovenskej republiky o umiestnení sídla Regionálneho úradu UNFPA v Bratislave. V dohode budú špecifikované (štandardné) podmienky pre pôsobenie regionálneho úradu (poskytnutie priestorov a zabezpečenie podmienok na fungovanie personálu úradu).
	Materiál bol predmetom vnútrorezortného pripomienkového konania. Nemá finančný, ekonomický, environmentálny vplyv a ani vplyv na zamestnanosť a podnikateľské prostredie.